Diari Oficial de la Generalitat Valenciana


Sumari del DOGV 6705, del 02-02-2012 (2012/772)

RESOLUCIÓ de 25 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Consorci Provincial per al Servici de Prevenció i Extinció d'Incendis i Salvament d'Alacant, la Fiscalia Provincial d'Alacant i la Generalitat per a la posada en marxa d'un programa de mediació en matèria d'intervenció socioeducativa i execució de mesures de medi obert amb menors infractors.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6705

Data del DOGV
:   02-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/772


Data del document
:   25-01-2012

Organisme emissor
:   Conselleria de Presidència

Tipus de document
:   Resolució

Descriptors 

:   * Alacant

RESOLUCIÓ de 25 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Consorci Provincial per al Servici de Prevenció i Extinció d'Incendis i Salvament d'Alacant, la Fiscalia Provincial d'Alacant i la Generalitat per a la posada en marxa d'un programa de mediació en matèria d'intervenció socioeducativa i execució de mesures de medi obert amb menors infractors. [2012/772]  
El Consorci Provincial per al Servici de Prevenció i Extinció d'Incendis i Salvament d'Alacant, la Fiscalia Provincial d'Alacant i la Generalitat han subscrit, després de la tramitació prèvia reglamentària, el 16 de gener de 2012, el conveni de col·laboració per a la posada en marxa d'un programa de mediació en matèria d'intervenció socioeducativa i execució de mesures de medi obert amb menors infractors.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0042/2012, i que figura com a annex d'esta resolució.  
  
València, 25 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
  
Conveni de col·laboració entre el Consorci Provincial per al Servici de Prevenció i Extinció d'Incendis i Salvament d'Alacant, la Fiscalia Provincial d'Alacant i la Generalitat per a la posada en marxa d'un programa de mediació en matèria d'intervenció socioeducativa i execució de mesures de medi obert amb menors infractors  
  
  
Alacant, 16 de gener de 2012  
  
Reunits  
D'una part, el conseller de Justícia i Benestar Social, Jorge Cabré Rico, en nom i representació de la Generalitat, autoritzat per a la subscripció del present conveni per l'Acord del Consell de data 13 de gener de 2012.   
D'una altra part, el diputat provincial d'Emergències, Juan Molina Beneito, en nom i representació del Consorci Provincial per al Servici de Prevenció i Extinció d'Incendis i Salvament d'Alacant, que actua fent ús de les facultats que li van ser delegades per la presidenta, pel Decret número 1527/2011, de 20 de juliol (BOP d'Alacant núm. 179, de 19 de setembre de 2011).  
I d'una altra part, el fiscal superior de la Comunitat Valenciana, Ricard Cabedo Nebot, segons el nomenament efectuat pel Reial Decret 504/2010, de 30 d'abril (BOE núm. 106, d'1 de maig de 2010) i el fiscal en cap de la Fiscalia Provincial d'Alacant, Juan Carlos López Coig, segons el nomenament efectuat pel Reial Decret 209/2009, de 23 de febrer (BOE núm. 47, de 24 de febrer de 2009).  
Totes les parts es reconeixen mútuament la necessària capacitat jurídica i d'obrar per a este atorgament en les representacions que posseïxen i acrediten.  
  
Manifesten  
  
Primer  
Que la Conselleria de Justícia i Benestar Social és el departament del Consell a què correspon exercir les atribucions sobre el menor infractor derivades de l'aplicació de la Llei Orgànica 5/2000, de 12 de gener, reguladora de la responsabilitat penal dels menors.  
  
  
Segon  
Que el Consorci Provincial per al Servici de Prevenció i Extinció d'Incendis i Salvament d'Alacant és una entitat pública constituïda per mitjà d'estatuts aprovats pel Consell, el 8 d'abril de 1997, per la Diputació Provincial, en sessió de data 2 d'octubre de 1997, i pels municipis participants (BOP d'Alacant núm. 269, de 22 de novembre de 1997). En l'actualitat el Consorci està integrat per la Generalitat, la Diputació Provincial d'Alacant i 137 municipis de la província d'Alacant.  
  
Conforme a l'article 5 dels seus estatuts, correspon al Consorci la prestació del servici d'extinció d'incendis, el salvament de persones i béns, i la intervenció en qualsevol sinistre o situació que la protecció civil faça necessària la seua col·laboració.  
  
Tercer  
Que el Ministeri Fiscal és un òrgan de rellevància constitucional amb personalitat jurídica pròpia, integrat amb autonomia funcional en el poder judicial, que exercix la seua missió per mitjà d'òrgans propis, d'acord amb els principis d'unitat d'actuació i dependència jeràrquica i amb subjecció, en tot cas, als de legalitat i imparcialitat.  
D'acord amb l'article 124.1 de la Constitució Espanyola, correspon al Ministeri Fiscal promoure l'acció de la justícia en defensa de la legalitat dels drets dels ciutadans i de l'interés públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'estos la satisfacció de l'interés social.  
  
En matèria de responsabilitat penal de menors, i de conformitat amb el que disposa l'article 6 de la LORPM, correspon al Ministeri Fiscal la defensa dels drets que als menors reconeixen les lleis, així com la vigilància de les actuacions que hagen de realitzar-se en el seu interés i l'observança de les garanties del procediment,   
  
Quart  
Que en el context d'esta llei revist un particular interés la reparació del dany causat i la conciliació amb la víctima que, d'acord amb el principi d'intervenció mínima, i amb el concurs mediador de l'Equip Tècnic, poden donar lloc al sobreseïment de l'expedient (arts. 19 i 27.3 LORPM), o a la finalització del compliment de la mesura imposada en sentència (art. 51.3 LORPM).   
  
A este fi, l'article 8.7 del seu reglament, aprovat per Reial Decret 1774/2004, de 30 de juliol, preveu que les entitats públiques podran posar a disposició del Ministeri Fiscal i dels jutjats de menors els programes necessaris per a realitzar les funcions de mediació.  
  
Quint  
Que la Llei Orgànica 5/2000, en l'article 40.2.c, preveu expressament la possibilitat d'acordar la suspensió de l'execució de la resolució davall certes condicions, entre les quals es compta, si el jutge així ho establix, l'obligació de realitzar l'activitat socioeducativa recomanada per l'Equip Tècnic o l'entitat pública de protecció o reforma de menors, inclús amb el compromís de participació dels pares, tutors o guardadors del menor.  
L'article 8.1 del reglament atribuïx a les comunitats autònomes la competència en l'execució d'esta activitat.  
  
Sext  
Que els equips tècnics de la Conselleria de Justícia i Benestar Social adscrits a les fiscalies i als jutjats de menors, formats per psicòlegs, educadors i treballadors socials, tenen la funció d'assistir tècnicament, en les matèries pròpies de la seua disciplina professional, els jutges i el Ministeri Fiscal i podran informar sobre la possibilitat que el menor efectue una activitat reparadora o de conciliació amb la víctima, o proposar una concreta intervenció socioeducativa.   
D'acord amb l'article 19 de la LORPM, correspon també a estos equips tècnics realitzar les funcions de mediació entre el menor i la víctima o perjudicat, i informar el Ministeri Fiscal dels compromisos adquirits i del seu grau de compliment.  
  
Sèptim  
La Llei Orgànica 5/2000 preveu la possibilitat d'imposar als menors infractors una sèrie de mesures que es diuen de medi obert, perquè la seua execució no requerix l'ingrés dels menors en centres de reforma, la qual cosa permet dur a terme totes les actuacions previstes en el projecte individualitzat d'execució en el seu entorn sociofamiliar, i fer ús dels recursos normalitzats de l'àmbit comunitari. La mesura de prestacions en benefici de la comunitat consistix en la realització d'activitats no retribuïdes d'interés social o en benefici de persones en situació de precarietat. La mesura de realització de tasques socioeducatives obliga a participar en activitats específiques de contingut educatiu encaminades a facilitar el desenrotllament de la competència social.  
  
La Conselleria de Justícia i Benestar Social compta amb la col·laboració de diferents entitats locals i privades sense ànim de lucre per a l'execució de totes les mesures judicials de medi obert, incloses les prestacions en benefici de la comunitat i la realització de tasques socioeducatives.  
  
Octau  
Per tot allò que s'ha exposat, les parts decidixen concretar la seua col·laboració per a la posada en marxa del present acord, amb la finalitat de fer efectives les previsions de la Llei Orgànica 5/2000 pel que fa a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
En conseqüència, havent arribat les parts al seu complet i total acord, decidixen formalitzar el present conveni de col·laboració d'acord amb les següents:  
  
Clàusules  
  
Primera. Objecte  
Constituïx l'objecte del present conveni assentar les bases de col·laboració entre la Conselleria de Justícia i Benestar Social, el Consorci Provincial per al Servici de Prevenció i Extinció d'Incendis i Salvament d'Alacant i la Fiscalia Provincial d'Alacant per a fer possible el compliment efectiu de les disposicions de la Llei Orgànica 5/2000, de 12 de gener, reguladora de la responsabilitat penal dels menors, relatives a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
Les activitats que han de realitzar els menors, en concret, consistiran en:  
- Suport a labors de neteja, conservació i manteniment dels parcs de bombers.  
- Participació en cursos, jornades o activitats de sensibilització en prevenció i extinció d'incendis, així com de salvament i protecció civil.  
- La realització de qualsevol altra activitat que estiga programada en els parcs de bombers i que no supose cap risc per a la integritat dels menors.  
  
Segona. Obligacions de les parts  
a) Obligacions del Consorci Provincial per al Servici de Prevenció i Extinció d'Incendis i Salvament d'Alacant  
El Consorci Provincial per al Servici de Prevenció i Extinció d'Incendis i Salvament d'Alacant, sempre en funció de la seua disponibilitat real i efectiva de mitjans personals i materials, es compromet a:  
  
- Determinar el nombre de menors que, en cada moment, puguen disposar de plaça.  
- Proporcionar el personal i els recursos materials adequats per a col·laborar en la recerca d'una solució extrajudicial en els casos derivats per l'Equip Tècnic de la Conselleria de Justícia i Benestar Social adscrit a la Fiscalia i als jutjats de menors d'Alacant.  
- Seleccionar conjuntament amb la Unitat de Mesures Judicials de la Direcció Territorial de Justícia i Benestar Social d'Alacant, oït el tècnic responsable de l'execució de cada mesura, el recurs més adequat per a la realització de les tasques socioeducatives i les prestacions en benefici de la comunitat, i designar el personal idoni perquè puga supervisar l'activitat que ha de desenrotllar el menor.  
- Presentar i explicar al menor l'activitat que haja de realitzar i comunicar al tècnic responsable del cas qualsevol incidència que es produïsca, així com la seua finalització i adequat compliment.  
b) Obligacions de la Conselleria de Justícia i Benestar Social  
1. Correspon a l'Equip Tècnic de la Conselleria de Justícia i Benestar Social adscrit a la Fiscalia i als jutjats de menors d'Alacant:   
  
- Valorar les circumstàncies personals del menor i la possibilitat de dur a terme una solució extrajudicial del cas, d'acord amb el procediment previst en l'article 5 del Reglament de la Llei Orgànica 5/2000.  
  
- Realitzar les funcions de mediació entre el menor i la víctima o perjudicat, en aquells casos en què siga possible i convenient la conciliació o reparació directa o social del dany causat.  
- Seleccionar, conjuntament amb el personal del Consorci Provincial per al Servici de Prevenció i Extinció d'Incendis i Salvament d'Alacant, una activitat que permeta una solució extrajudicial del cas, i elaborar el projecte socioeducatiu d'esta, en què farà constar la seua naturalesa i objectius, el seu calendari de realització i els noms del tècnic responsable i de la persona designada pel Consorci Provincial per al Servici de Prevenció i Extinció d'Incendis i Salvament d'Alacant.  
  
- Dur a terme el seguiment de l'activitat, llevat que es dispose una altra cosa en el seu projecte socioeducatiu.  
- Notificar al menor i a la seua família la suspensió de l'activitat, si és el cas, i informar el Ministeri Fiscal dels motius pels quals no s'han pogut dur a terme els compromisos aconseguits, a l'efecte del que disposen els articles 19.4 i 5 de la Llei Orgànica 5/2000.  
  
2. Correspon a la Unitat de Mesures Judicials de la Direcció Territorial de Justícia i Benestar Social d'Alacant:  
- Designar el tècnic responsable de l'execució de les mesures de realització de tasques socioeducatives i prestacions en benefici de la comunitat, i de l'elaboració del seu programa individualitzat d'execució.  
- Valorar juntament amb el tècnic designat la conveniència d'incloure alguna activitat organitzada pel Consorci Provincial per al Servici de Prevenció i Extinció d'Incendis i Salvament d'Alacant en el programa individualitzat d'execució de les mesures de realització de tasques socioeducatives i prestacions en benefici de la comunitat, tenint en compte les circumstàncies personals del menor i les característiques del cas.  
  
- Seleccionar, conjuntament amb el personal del Consorci Provincial per al Servici de Prevenció i Extinció d'Incendis i Salvament d'Alacant, i oït el tècnic responsable de l'execució de la mesura, l'activitat a què es fa referència en l'apartat anterior.  
- Dur a terme el seguiment de l'execució d'estes mesures a través del professional designat, comunicant les incidències que puguen sorgir al jutge de Menors i al Ministeri Fiscal.  
- Elaborar i tramitar a través del professional designat tots els informes previstos en l'article 13 del Reglament de la Llei Orgànica 5/2000.   
3. La Conselleria de Justícia i Benestar Social assumix tota la responsabilitat que poguera derivar-se pels actes dels menors en execució d'este conveni. Queda exempt el Consorci Provincial per al Servici de Prevenció i Extinció d'Incendis i Salvament d'Alacant de cap responsabilitat.   
La Conselleria de Justícia i Benestar Social es compromet a mantindre les pòlisses de responsabilitat civil i d'accidents ja subscrites per als menors susceptibles de participar en les activitats incloses en l'àmbit d'aplicació d'este conveni. Les dites pòlisses contemplen un assegurança de responsabilitat civil i una altra d'accidents pels actes dels menors derivats a esta Conselleria pels òrgans corresponents de l'Administració de Justícia, en aplicació de la Llei Orgànica 5/2000, de 12 de gener, reguladora de la responsabilitat penal dels menors.  
  
  
Tercera. Publicitat  
Totes les activitats incloses en l'àmbit d'aplicació del present conveni que siguen objecte de divulgació, difusió o publicació hauran de fer constar de forma expressa que es realitzen en virtut d'un conveni subscrit per la Conselleria de Justícia i Benestar Social, el Consorci Provincial per al Servici de Prevenció i Extinció d'Incendis i Salvament d'Alacant i la Fiscalia Provincial d'Alacant (Secció de Menors).  
  
Quarta. Comissió mixta paritària  
1. Per al seguiment del present conveni es constituirà una comissió mixta que estarà integrada per un màxim de dos representants del Consorci Provincial per al Servici de Prevenció i Extinció d'Incendis i Salvament d'Alacant, dos de la Fiscalia Provincial d'Alacant i dos de la Conselleria de Justícia i Benestar Social i tindrà les funcions següents:  
  
a) Assenyalar les actuacions concretes a realitzar per a fer efectives les previsions del conveni.  
b) Dur a terme el seguiment del grau de compliment d'estes previsions i dels criteris fixats per la Comissió.  
c) Estudiar qualsevol assumpte relatiu a l'àmbit d'aplicació del conveni que les parts consideren d'interés.  
d) Realitzar una avaluació anual de les actuacions practicades i els resultats obtinguts.  
2. La Comissió es reunirà amb la periodicitat que es determine en el moment de la seua constitució, que tindrà lloc dins dels dos mesos següents a la firma del conveni, i sempre que ho sol·licite una de les parts.  
  
Quinta. Vigència del conveni  
El Conveni tindrà un termini de vigència d'un any des del moment de la firma, podent prorrogar-se expressament pel mateix període de temps, per acord de les parts.  
Constituirà motiu de resolució del conveni l'incompliment de qualsevol de les seues clàusules, el mutu acord de les parts, la denúncia unilateral expressa i per escrit de qualsevol de les parts amb un preavís d'un mes o la concurrència de qualsevol altra causa prevista en la legislació vigent.  
Sota els termes referenciats i en prova de conformitat, subscriuen les parts el present conveni, en sis exemplars, en el lloc i la data indicats en l'encapçalament.  
  
El conseller de Justícia i Benestar Social: Jorge Cabré Rico.  
El fiscal superior de la Comunitat Valenciana: Ricard Cabedo Nebot.  
El diputat provincial d'Emergències d'Alacant: Juan Molina Beneito.  
El fiscal en cap de la Fiscalia Provincial d'Alacant: Juan Carlos López Coig.